Београд, 25. март 2022.

**ИНФОРМАЦИЈЕ ЗА ПРЕДСЕДНИКЕ ШКОЛСКИХ МАТУРСКИХ КОМИСИЈА**

**1. Сатница**

**1.1. Важни датуми**

**ДОСТАВЉАЊЕ И ВРАЋАЊЕ МАТЕРИЈАЛА**

**1. Достављање материјала**

Понедељак, 28. 03. 2022, између 14.00 и 15.00 часова: Представници Поште Србије достављају тестове на пунктове где их преузимају представници школских управа.

Уторак, 29. 03. 2022 (пре подне): Председници школских матурских комисија (у даљем тексту ШМК) преузимају тестове од представника школских управа на пунктовима, свако за своју школу и за све дане полагања.

Уторак, 29. 03. 2022 (после подне): Председници ШМК-а проверавају број добијених тестова (не отварајући кесе са тестовима, већ на основу броја кеса и информације о броју тестова исписане на кеси) и упоређују са бројем пријављених ученика. Уколико установе да недостаје одређени број тестова Пројекту Државне матуре јављају да су потребне допуне (на мејл адресу projekat@matura.edu.rs).

Најкасније у понедељак, 04. 04. 2022: Представници Поште Србије достављају допунске тестове на пунктове, где их преузимају представници школских управа, а они их одмах предају председницима ШМК-а.

**2. Враћање материјала**

Среда, 20. 04. 2022. (до 14.00 часова): Председници ШМК-а достављају прегледане тестове на пунктове.

Четвртак, 21. 04. 2022, од 7.00 часова: Представници школских управа на пунктовима представницима Поште Србије испоручују прегледане тестове.

**ПОЛАГАЊЕ ИСПИТА И ПРЕГЛЕДАЊЕ**

**1. Писмени испити**

Уторак, 05. 04. 2022: Српски језик и књижевност/ матерњи језик и књижевност

Среда, 06. 04. 2022: Математика

Четвртак, 07. 04. 2022: Општеобразовни наставни предмети

Петак, 08. 04. 2022: Теоријски делови стручних испита и уметнички испит Солфеђо и хармонија

Од 05. 04. (после 18.00 часова) до 19. 04. 2022: Прегледање тестова на нивоу школе

**1.2. Време полагања испита**

Испити се сваки дан полажу **од 12.00 до 15.00 часова**.

Ученици са сметњама у развоју и инвалидитетом могу да имају продужено време (50% или 100%).

**2. Практични делови стручних испита**

Од 11. 04. до 15. 04. 2022: Извођење практичних делова стручних испита на узорку школа, образовних профила и ученика (школе у којима ће се пилотирати практични делови стручних испита о томе су обавештене посебним дописом)

**2 Припрема дежурних наставника у данима полагања испита**

11.00: Инфо састанак председника ШМК-а са дежурним наставницима

11.20: Председник ШМК-а затворене кесе са тестовима за тај дан предаје дежурним наставницима

11.30–11.45: Одлазак дежурних наставника у просторије у којима се полажу испити. Ученици улазе и седају свако на своје место. Дежурни наставници проверавају идентитет ученика.

11.45: Дежурни наставници отварају кесе са тестовима и додељују их ученицима који их шифрирају у складу са упутством.

12.00: Почетак полагања тестова

15.00: Завршетак полагања тестова. Дежурни наставници попуњене тестове треба да упакују у кесе за враћање тестова и затворе их. Предаја упакованих тестова председнику ШМК-а.

**Напомене:**

1. Уколико због наставе није могуће да састанак са дежурним наставницима буде одржан у 11.00 часова, постарајте се да дежурни наставници најкасније у 11.30 преузму испитне материјале и упуте се у просторије у којима се полажу испити, а информације које су им потребне саопштите им на краћем састанку непосредно пре почетка спровођења пилотирања.
2. Након паковања тестова у кесе после испита није дозвољено поновно отварање кеса; кесе је дозвољено отворити тек на прегледању. Уколико је неки тест случајно остао незапакован, треба га спаковати у засебну кесу/коверат. Тестове је неопходно држати под кључем до прегледања.
3. Некоришћене кесе са тестовима не треба отварати и треба их запечаћене вратити заједно са прегледаним тестовима.
4. Пошто ће школе полагање испита организовати на различите начине (у великим и малим просторијама), можда нећете имати довољан број кеса за враћање тестова. У овом случају користите кесе у којима су тестови били достављени. У једну кесу може да стане око 70 тестова (у зависности од обима појединачног теста), па можете у сваку кесу спаковати колико стане. Једино ограничење је да **у исту кесу упакујете само тестове за исти испит**, нпр. у једну кесу ставите само тестове из Математике. На кеси напишите назив испита и број тестова који сте упаковали (нпр. Математика, 65 тестова).

**3. Обавештавање ученика**

Неопходно је да разредне старешине што пре обавесте ученике о времену и месту одржавања испита. Листе дозвољеног прибора који ученици могу да понесу на појединачне испите су у претходном периоду прослеђене школама, а ускоро ће бити објављене и на веб-сајту Државне матуре.

**4. Ученици са сметњама у развоју и инвалидитетом**

Документ *Смернице за спровођење државне матуре на крају средњег образовања за кандидате са сметњама у развоју и инвалидитетом* упућује на четири различита облика прилагођавања (прилагођавање начина полагања испита, прилагођавање тестова, употребу специфичних помагала и прилагођен начин оцењивања), па је неопходно да се сви учесници у процесу спровођења пилотирања у школи благовремено упознају са документом.

Пројекат државне матуре обезбеђује прилагођене верзије тестова, а школе су дужне да обезбеде све остале облике прилагођавања, нпр. посебне просторије, продужено време полагања, прилагођавање начина оцењивања. Специфична помагала на испит доноси ученик или му помагало обезбеђује школа.

**5. Распоређивање ученика и дежурних наставника**

Распоред се прави у складу са Стручним упутством за спровођење пилотирања државне матуре у априлу 2022. године и смерницама за COVID-19.

**6. Преузимање и чување тестова**

Тестови ће бити достављени у запечаћеним кутијама. Тестови за сваки испит биће запаковани у засебне, затворене кесе од 15 и од 5 тестова. За сваку школу је предвиђен одређени број резервних тестова. **Кутије са тестовима (поверљив материјал) неопходно је чувати у обезбеђеној просторији. На дан који је одређен за појединачни испит, из обезбеђене просторије износе се само кесе са тестовима за тај испит.**

**Свака кеса са тестовима** видљиво је обележена налепницом, на којој је исписан **назив** испита, **број** тестова у кеси и, у случају тестова на језицима мањина, наведен је **језик** на ком је одштампан тест.

Тестови за ученике са сметњама у развоју и инвалидитетом и пратећи материјали (насловне стране прилагођених тестова и додатна упутства за асистенте и дежурне наставнике) спаковани су у посебне кесе.

**На свакој кутији за школе** је контролни лист са бројем пункта, бројем школе и бројем кутија за ту школу (нпр. П2/Ш9/1-3 значи да је то прва од три кутије за школу бр. 9, на пункту бр. 2; на контролном листу је наведен и матични број школе и њен назив). У кутијама су спаковани:

* тестови у кесама од 15 и/или 5 тестова по испитима,
* један примерак списка испита са бројем кеса од 15 и 5 тестова по испиту,
* сигурносне кесе за враћање тестова и
* довољан број жутих пластичних трака са бар кодом тзв. „затворнице“ (по једна ће бити потребна за затварање сваке кутије приликом враћања тестова).

Свака школа ће, сем поменутих материјала, на пункту преузети и следеће материјале:

* идентификационе обрасце са личним подацима ученика,
* налепнице са бар-кодовима које садрже ИД ученика, тј. њихове шифре и
* довољан број контролних листова за враћање кутија са тестовима које ће председници ШМК-а на пункту предати представницима школских управа, а они представницима Поште Србије.

**Напомена:**

На сваком листу А4 формата одштампано је 20 налепница са бар-кодовима. Молимо Вас да у припреми за испит лист са налепницама одвојите на начин да ћете добити десет парова налепница, а сваки пар ће имати исти ИД ученика. Дежурни наставници ће сваком ученику на сваком испиту поделити један пар налепница са истим ИД-јем ученика, од којих ће ученик једну налепити на тест, а другу на идентификациони образац. Исти ученик ће тако на три испита имати три различита ИД-ија ученика.

Молимо Вас да у уторак, 29. 03. 2022. године, непосредно после преузимања кутија на пункту и доласка у школу, исте отворите и проверите да ли сте добили одговарајући број кеса са тестовима (кесе се не отварају до дана испита). Рачунајте да свака школа већ има одређени вишак тестова: добићете кесе од 15 и кесе од 5 тестова, па ћете моћи да израчунате колико већ имате вишка, али и да ли Вама и поред тога недостају тестови. Уколико, дакле, и поред вишка нисте примили довољан број тестова, неопходно је да истог дана, 29. 03. 2022, пошаљете мејл на адресу projekat@matura.edu.rs, у ком треба да назначите за који испит Вам недостају тестови и колики број. **Ваш захтев за допуну мора бити достављен у уторак, да би се обезбедили додатни тестови.**

**7. Евидентирање присуства на испиту**

Неопходно је да у свакој просторији у којој се полаже испит буде довољан број примерака Записника о полагању писменог испита. Записници треба да буду попуњени унапред, а према утврђеном распореду, како дежурни наставници не би без потребе губили време на уписивање личних података ученика у образац.

**8. Шифровање и дешифровање тестова**

**8.1. Шифровање тестова**

Дежурни наставник ученицима прво подели идентификационе обрасце и налепнице са бар-кодовима, а потом тестове. **Код поделе налепница са бар-кодовима треба да обрати пажњу да истом ученику предаје пар налепница са истим ИД-јем ученика.** Након тога, ученицима објашњава како се шифрира тест. Ученик на сваком испиту добија један идентификациони образац и две налепнице са истим бар-кодом.

1. Дежурни наставник од сваког ученика захтева на увид личну карту или други лични документ и податке из документа упоређује са подацима одштампаним на идентификационом обрасцу. Такође, проверава да ли је ученик добио две налепнице са истим ИД-јем ученика. Ако је све у реду, дежурни наставник ово потврђује својим потписом.
2. Ученик једну налепницу са бар-кодом лепи на тест, на за то предвиђено место на првој страни теста које је јасно означено, а другу налепницу лепи на идентификациони образац, на за то предвиђено место које је јасно означено.
3. Дежурни наставник проверава да ли су обе налепнице правилно залепљене, односно да ли су залепљене на за то предвиђена места. Ако је све у реду, дежурни наставник прикупља попуњене идентификационе обрасце, ставља их у коверат/кесу који/-у после завршетка полагања испита предаје председнику ШМК-а.

**8.2. Дешифровање тестова**

После прегледања тестова, а ради евентуалног уписивања оцене у дневник, тестове треба дешифровати.

1. Председник ШМК-а прегледачу доставља попуњене идентификационе обрасце за одређени испит.
2. Прегледач помоћу ИД-ја ученика, тј. његове шифре на тесту, а коју је преписао на листу за бодовање, повеже тест са учениковим идентификационим обрасцем за тај испит.

**9. Супервизија током полагања испита**

У сва четири дана полагања испита у школе ће долазити супервизори који ће пратити спровођење испитних процедура. Њихова задужења и надлежности описани су у Стручном упутству за спровођење пилотирања државне матуре у априлу 2022. године.

**10. Упитници за учеснике у пилотирању**

Неопходно је да после сваког испита ученици попуне онлајн упитник. Као и тест, и упитник је анониман. Ученици могу искрено и отворено да одговарају на питања из упитника. Одговори који су дати биће коришћени искључиво за евалуацију испита и као препоруке за даљи рад.

Такође, припремили смо упитнике за Вас, председнике ШМК-а, за секретаре ШМК-а, за дежурне наставнике, за супервизоре и за прегледаче. Сви наведени упитници биће доступни на вебсајту Државне матуре од 05. 04. 2022. године.

**11. Прегледање тестова**

Прегледање ће се вршити на школском нивоу и може почети истог дана када се полажу појединачни испити од 18.00 часова па надаље, односно одмах након објављивања упутстава за прегледање. На веб-сајту Државне матуре биће објављена следећа документа:

* Листе за бодовање за сваки испит,
* Упутства за прегледање (најраније у данима полагања одређеног испита у 18.00 часова и најкасније сутрадан пре подне) и
* Препоруке за прегледање тестова у пилотирању и претварање бодова у оцене.

**Организација прегледања**

1. Одштампајте довољан број листа за бодовање (за сваки тест по једну). Ово могу да ураде и прегледачи сами.
2. Одштампајте довољан број упутстава за прегледање и документа *Препоруке за прегледање тестова у пилотирању и претварање бодова у оцене* (за сваког прегледача по један примерак).
3. Прегледачи оцењују тестове у складу са упутствима за прегледање и документом *Препоруке за прегледање тестова у пилотирању и претварање бодова у оцене* и попуњавају по једну листу за бодовање за сваки тест, а у складу са упутством за попуњавање које је наведено на истој.
4. Прегледачи број бодова по задацима за сваки тест уписују у е-обрасце за појединачне тестове (доступни као линкови на веб-сајту Државне матуре).
5. Прегледачи дешифрују тестове у складу са упутством за дешифровање (видети одељак 8.2. овог дописа).
6. После дешифровања тестова, прегледачи претварају проценте у оцене.

Пошто се ученици упознају са резултатима тестирања и оценама које су остварили, изјашњавају се да ли желе да им се исте унесу у дневник.

**12. Извођење практичних делова стручних испита**

У извођењу практичних делова стручних испита учествоваће само узорак школа, узорак образовних профила и узорак ученика. Селекцију школа и образовних профила који ће бити укључени у демонстрацијске обуке, реализује Завод за унапређивање образовања и васпитања. Школе које ће бити одабране за учествовање у пилотирању практичних делова стручних испита биће о томе обавештене у наредном периоду.

Извођење практичних делова стручних испита је, пре свега, намењено обучавању будућих чланова школских испитних комисија, па ће тако у одабране школе које ће да делегирају ученике на обуке долазити наставници из других школа. Задатке ћете моћи да бирате из нацрта приручника о полагању матурских испита у одређеним образовним профилима.

Важно нам је да добијемо поуздане информације о квалитету задатака, тако да током решавања тестова не би требало помагати ученицима ни на који начин. Испит треба да буде организован у складу са испитним процедурама: није дозвољено преписивање, разговор међу ученицима, ни ометање осталих ученика. Нема потребе да бринете: ни лоши, ни добри резултати неће имати утицај на екстерно вредновање школе. У овом тренутку средње школе својим озбиљним приступом организације пилотирања шаљу поруку о квалитету приступа образовно-васпитном раду. Резултати ученика на матурском испиту ће тако у годинама после пуне имплементације матуре, бити важан показатељ квалитета рада школа.

Сврха пилотирања државне матуре је да у пракси проверимо квалитет задатака и део процедура. Зато је важно да сви учесници активно допринесу провери и побољшању овог процеса.

Уколико имате било какве недоумице у вези са спровођењем пилотирања, позовите гђу Јовану Петровић на број 069/303 1201 или пишите на мејл адресу projekat@matura.edu.rs.

Срдачан поздрав,

Грегор Мохорчич, с. р.

Вођа тима Пројекта државне матуре